“In sentiment nundescrivibel”
La Televisiun Rumantscha preschenta il film “Dunnas a chatscha” 
da Menga Huonder-Jenny

Da Hans Huonder / ANR

En vista a la stagiun da chatscha che stat avant porta preschenta la Televisiun Rumantscha sia pli nova producziun cun il titel “Dunnas a chatscha”. Il film che resplenda ils sentiments da quatter chatschaduras da differentas regiuns dal chantun Grischun è vegnì realisà l’onn passà da Menga Huonder-Jenny. La chatscha grischuna è ina domena dals umens. Da radund 7000 persunas che possedan la legitimaziun dad ir a la chatscha en il chantun Grischun èn sulettamain radund tschient da la schlattaina feminina. A chatsch’auta van strusch 80 dunnas. Tar il chantun constateschan ins dentant onn per onn in augment da chatschaduras, perencunter ina digren dal dumber da chatschadurs. La cumpart da las dunnas crescha pia cuntinuadamain. L’onn 1902 ha l’emprima dunna, Netta Beer-Camen, prendì la patenta grischuna. Cun 72 onns è Liseli Frey oz la pli veglia chatschadura. Dond in sguard enavos en la istorgia dals auters tschientaners pon ins constatar che las dunnas giugavan tuttina ina impurtanta rolla en la chatscha, betg mo en il chantun Grischun. Uschè era la chatscha ina occupaziun desiderada per exempel da mungias u er dunnas da chasa che stuevan procurar per la vivonda.

La chatscha è ina passiun
Ils davos onns ha la Televisiun Rumantscha adina puspè inizià il temp da chatscha cun producziuns areguard la chatscha e la selvaschina. “Quai è in merit da mes antecessur Peter Egloff ch’è sez chatschadur. Nus lain dentant cuntinuar cun quellas tematicas che interesseschan e fascineschan bleras Grischunas e blers Grischuns”, di il nov manader da la Televisiun Rumantscha, Mariano Tschuor. Cun il film da Menga Huonder-Jenny, la consorta dal scrivent Silvio Huonder che abitescha a Berlin, na vegn la chatscha er quest onn betg a la curta. La producziun da 24 minutas è vegnida fatga l’onn passà el decurs da l’avust e dal settember. “Nus avain vulì esser uschè datiers dal sentiment e da la passiun sco mo pussaivel”, di Menga Huonder-Jenny ch’è creschida si a Cuira e che studegia e lavura dapi passa diesch onns sin il sectur dal film a Berlin. La tscherna da quatter chatschaduras da differentas regiuns dal chantun Grischun ed er da differenta vegliadetgna fa quella producziun fitg interessanta ed infurmativa. “La chatscha sco tala stat en il center e mintga aspectatur sa far sez in maletg da quai entusiassem”, di la reschissura ch’è vegnida sustegnida dal producent Urs Frey.

Cura che las chommas tremblan
Ch’ina dunna u in um exequeschia la chatscha: La tensiun enten chattar la selvaschina, persequitar quella e dar ad ella il sajet mortal n’è betg mo gronda, mabain er singulara. “Quel sentiment è nundescrivibel”, di l’inschignera forestala Anna Mathis da Scuol. E Susanne Maissen da Ladir che sa scolescha sco ortulana da cuntrada a Berna, relata: “Suenter avair sajettà per l’emprima giada sin ina selvaschina, han las chommas tremblà endretg.” Ursina Thomann da Segl en Tumleastga ch’è stada l’emprima presidenta dad ina secziun da chatschadurs en il chantun Grischun (secziun Annarosa) conceda: “Sco dunna dovri bler curaschi dad ir a la chatscha.” La Lumneziana Pirmina Nay-Caminada da Vella vegn purtretada en il film durant in di da chatscha cun tschajera. Per ella n’è la chatscha betg terminada quel mument che la selvaschina è a val. Ella mussa ses inschign da far batgaria e manegia: “Jau hai in sentiment profund da savair mussar mia preda als mes, fitg sco quai ch’il giat vul mussar la mieur avant che magliar ella.”

In bellezza sentiment
Che la chatscha è ina passiun en il vair senn dal pled, vegn accentuà en quel film cun las differentas sequenzas che tematiseschan il temp avant e durant ils 9 ed ils 30 da settember. Las preparativas – surtut quellas che pertutgan l’exercizi da sajettar – mussan che la chatscha na pretenda betg mo in bun equipament, mabain er in maun ruassaivel. Las registraziuns da la damaun e dal territori resplendan la fascinaziun da las muntognas e natiralmain da la selvaschina. La reschissura na tralascha er betg da mussar co la muntanella croda suenter in sajet precis. Al pled lai ella dentant er vegnir ils umens. Lur opiniun areguard las abilitads da las dunnas pertutgant la chatscha è pli u main unanima: Las dunnas èn almain uschè qualifitgadas per la chatscha sco ils umens.

La premiera dal film ha lieu venderdi, ils 29 d’avust 2003 a las 20.00 en la sala Chalavaina a Cuira. A la televisiun vegn il film emess suandantamain: 
Dumengia, 7-9-03 a las 17.00 SF1; sonda, 13-9-03 a las 11.40 SF1; dumengia, 14-9-03 07.40 TSI 1.